La **Carta Europea de les Llengües Regionals o Minoritàries (CELRoM**) és un tractat europeu, promogut pel Consell d'Europa des del 1992, que té com a objectiu protegir les llengües històriques d'Europa que són minoritàries als estats on es parlen. L'Estat espanyol va ratificar aquesta carta europea de compromisos lingüístics el 2001, però la incompleix en diversos aspectes des d'aleshores.

En l'últim informe d'avaluació, el Comitè d'experts del Consell d'Europa —que fa seguiment del compliment de la Carta— ha aprofitat valoracions i dades aportades per la Plataforma per la Llengua.

Per exemple, tal com assenyala [l'informe de l'ONG del català](https://www.plataforma-llengua.cat/media/upload/arxius/ambits-treball/Internacional/Informe_CELRoM_Minories_Abril.pdf), el Comitè europeu critica que en  l'accés a les feines a l'administració, conèixer la llengua pròpia d'un territori no és un requisit obligatori sinó tan sols un "mèrit" a tenir en compte. També en destaquen una dada sorprenent: el coneixement d'algunes llengües estrangeres com l'anglès, el francès o l'alemany puntua més en l'avaluació de les sol·licituds d'algunes feines públiques que el coneixement de llengües que són oficials. En aquest àmbit, l'informe conclou que la legislació espanyola no és capaç de garantir que els treballadors públics siguin competents en llengües diferents de la castellana.

L'avaluació del Consell d'Europa explica que la creixent telematització de l'atenció pública està desincentivant la contractació de treballadors competents en la llengua pròpia del territori. Com a conseqüència, afirma el Comitè d'Experts, els parlants de les llengües pròpies tenen un accés encara més limitat a les cites personals dels serveis públics que els castellanoparlants. Amb aquesta afirmació, els experts de la Carta fan palès que a Espanya uns parlants tenen més drets que els altres.

L'informe també retreu a l'Estat espanyol la baixa presència de les llengües cooficials a les pàgines web de l'Estat, i alerta que s'incompleix l'article 10 de la CELRoM. En aquest cas, el document cita directament els resultats d'un estudi de la Plataforma per la Llengua que indica que, de 389 webs observades, només 5 estan traduïdes totalment al català, 270 no inclouen cap element en català i la resta (114) només estan traduïdes parcialment.

El Consell d'Europa també recomana a Espanya, un cop més, que es modifiqui la Llei Orgànica del Poder Judicial perquè asseguri l'ús del català en procediments judicials si ho demana una de les parts, una opció que actualment no és garantida per l'administració de justícia, tot i les previsions legals de la Carta. Al final, qui acaba triant són els jutges, la majoria dels quals ignora les peticions de menar els procediments en català.